BDMS:ข่าวดีได้ค่า Fee 1 พันล้านบาทแนะนำซื้อราคาเป้าหมาย 27.50 บาท
BDMS:ข่าวดีได้ค่า Fee 1 พันล้านบาทคงคำแนะนำซื้อและราคาพื้นฐานไว้ที่ 27.50 บาท ซึ่งประเมินด้วยวิธี DCF ยังคงมีมุมมองที่ดีกับ BDMS ในเรื่องโครงข่ายทางการแพทย์ที่ใหญ่ที่สุด และการลงทุนขนาดใหญ่ในศูนย์สุขภาพจะส่งผลดีในระยะยาว แม้ระยะสั้นจะส่งผลกระทบในการดำเนินงานบ้าง ราคาหุ้นที่อ่อนตัวลง เหมาะกับการทยอยซื้อสะสมเพื่อการลงทุน
22 พ.ย. 2559

บล.ดีบีเอสฯ ระบุในบทวิเคราะห์วันนี้(22 พ.ย.) ว่า บริษัท กรุงเทพดุสิตเวชการ จำกัด(มหาชน) หรือ BDMS แนวโน้มเติบโตแข็งแกร่ง จากโรงพยาบาลในกลุ่มที่จับตลาดระดับกลาง ได้แก่บริษัทในกลุ่ม เปาโลและพญาไท ซึ่งปัจจุบันมีอยู่ 5 แห่ง เนื่องจากทั้งคนไข้ไทยและต่างชาติหันมาให้ความสำคัญกับการใช้จ่ายอย่างประหยัดมากขึ้น พิจารณาได้จากสัดส่วนรายได้ของโรงพยาบาลระดับกลางนี้สำหรับคนไข้ต่างประเทศในรอบ 9M59 เพิ่มมาเป็น 8% จากเดิมน้อยกว่า 2% เทียบกับรายได้รวม อีกทั้งรายได้จากคนไข้ต่างประเทศในรอบ 9M59 เพิ่ม 11% เทียบช่วงเดียวกันของปีก่อนแม้ว่าเศรษฐกิจโลกไม่สดใส ถือเป็นข้อดีของ BDMS ที่มีการกระจายความเสี่ยงของกลุ่มโรงพยาบาลที่มีหลาย segment
การเข้าซื้อกิจการโรงพยาบาลเมโยใช้เงินลงทุน 1.4 พันล้านบาท ถือว่ามีความเสี่ยงต่ำ โดย BDMS เล็งเห็นแล้วว่าโรงพยาบาลที่จับตลาดระดับกลางไปได้ดี ทั้งนี้จะมีการเปลี่ยนแบรนด์ (rebranding) เป็น เปาโลเกษตร มีการฝึกฝนให้ได้มาตรฐานระดับเปาโล และส่งแพทย์เก่งๆไปรักษาด้วย เราเห็นว่าการที่ฐานกำไรที่ยังต่ำของเมโย และทำเลที่ตั้งที่ดีจะทำให้โรงพยาบาลแห่งนี้มีอัตราการเติบโตได้อย่างแข็งแกร่งตั้งแต่ปี 61 เป็นต้นไป
คาดว่าจะได้รับเงินค่าธรรมเนียม (Fee Income) 1 พันล้านบาท บันทึกในงวดปี 60 จากลูกค้าค่าสมัครศูนย์สุขภาพ (Wellness) ที่ปาร์ค นายเลิศ เริ่มต้นสมาชิก 100 รายที่จะสมัคร แบ่งเป็นคนไทย 20% และต่างประเทศ 80% สำหรับการเป็นลูกค้า IPD ทั้งนี้ในช่วงครึ่งปีแรกปี 60 มีแผนที่จะเปิด The royal life clinic สำหรับคนไข้ OPD ก่อน ใช้อาคาร Promenade ส่วนคนไข้ IPD ที่จะใช้ส่วนอาคารปาร์ค นายเลิศ ที่เคยเป็นส่วนโรงแรมจะเปิดให้บริการในครึ่งหลังปี 60
คงคำแนะนำซื้อและราคาพื้นฐานไว้ที่ 27.50 บาท ซึ่งประเมินด้วยวิธี DCF ยังคงมีมุมมองที่ดีกับ BDMS ในเรื่องโครงข่ายทางการแพทย์ที่ใหญ่ที่สุด และการลงทุนขนาดใหญ่ในศูนย์สุขภาพจะส่งผลดีในระยะยาว แม้ระยะสั้นจะส่งผลกระทบในการดำเนินงานบ้าง ราคาหุ้นที่อ่อนตัวลง เหมาะกับการทยอยซื้อสะสมเพื่อการลงทุน